Na brdu Šušanj iznad Bara u Crnoj Gori u utorak oko 19 sati izbio je požar, pišu podgoričke Vijesti. Vatra je zahvatila veliku površinu na brdu te je stvorila vatreni trokut koji se dobro može vidjeti iz svih dijelova Bara.

Načelnik službe zaštite u Baru Velizar Čađenović izjavio je kako je plamen buknuo pod nevjerojatnim okolnostima.

- Rečeno mi je da je jedan poljski planinar, koji se izgubio na brdu, u želji da signalizira gdje se nalazi, zapalio vatru koja se uslijed vjetra proširila brdom, rekao je.

Čađenović je dodao da je situacija jako ozbiljna te da bi se, ovisno o vjetru, na udaru vatre osim gornjih kota Šušnja mogli naći brda Sutomora i Zubac.

Načelnik službe zaštite rekao je da će tražiti da se od ranojutarnjih sati u srijedu u gašenje požara hitno uključe hrvatski kanaderi i dostupni zrakoplovi crnogorskog MUP-a.

Izgubljeni Poljak još nije pronađen.